text: BIOS-talsmand: Sådan vil vi genopbygge tilliden
  31 august 2015 kl. 13.38
  BIOS har ikke mødt nye krav fra Region Syddanmark, og arbejder fortrøstningsfuldt videre på at være klar til midnat. Nu skal tilliden genopbygges.
  - Der er to væsentlige ting, vi kan gøre for at bygge tilliden op, og det ene er at vise, at vi har evnerne, og det andet er, at vi viser de resultater, der skal til for at levere det, vi har lovet, siger HR-chef hos BIOS, Jan Christian Klampe, til TV SYD.
  Inden midnat skal alt være klart på de 37 stationer, som BIOS skal rykke ud fra ved midnat, når de overtager ambulancekørslen i størstedelen af Region Syddanmark. Men der bliver arbejdet med de kritiserede vagtplaner til sidste øjeblik.
  Jan Christian Klampe siger til TV SYD, at regionen ikke har stillet nye krav efter weekendens krisemøde.
  - Vores hverdag har ikke ændret sig betydeligt. Vi har hele vejen haft et godt samarbejde med Region Syddanmark. Der har været åben dialog og gensidig, konstruktiv kritik undervej.
  Interview med HR-chef Jan christian Klampe (Var.:1:00)
  